ທ່ານຟ້າມບິ່ງມິງ ຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດຫວຽດນາມ ທີ່ພິທີຕ້ອນຮັບ. (ພາບ: TTXVN)
ວກ.ອອນໄລ - ເພື່ອປະຕິບັດຂໍ້ຕົກລົງຮ່ວມມືລະຫວ່າງ ກະຊວງການຕ່າງປະເທດແຫ່ງ ສສ ຫວຽດນາມ ແລະ ກະຊວງການຕ່າງປະເທດແຫ່ງ ສປປ ລາວ, ແລະຕອບສະໜອງຕາມຄຳເຊີນຂອງທ່ານ ສະເຫຼີມໄຊ ກົມມະສິດ ລັດຖະມົນຕີກະຊວງການຕ່າງປະເທດລາວ, ທ່ານ ຟ້າມບິ່ງມິງ ຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດຫວຽດນາມ ໄດ້ດຳເນີນການຢ້ຽມຢາມປະເທດ ສປປ ລາວ ຢ່າງເປັນທາງການ ແຕ່ວັນທີ 25 - 26 ທັນວາ 2016 ແລະ ເປັນປະທານຮ່ວມທີ່ກອງປະຊຸມປຶກສາຫາລືຂັ້ນລັດຖະມົນຕີກະຊວງການຕ່າງປະເທດຫວຽດນາມ - ລາວ ຄັ້ງທີ III.
ໃນຂອບການຢ່ຽມຢາມ, ທ່ານຟ້າມບິ່ງມິງ ຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດຫວຽດນາມ ໄດ້ເຂົ້າຢ້ຽມຄຳນັບທ່ານ ບຸນຍັງວໍລະຈິດ ເລຂາທິການໃຫຍ່, ປະທານປະເທດລາວ, ທ່ານ ທອງລຸນ ສີສຸລິດ ນາຍົກລັດຖະມົນຕີລາວ.
ໃນທີ່ການຕ້ອນຮັບການເຂົ້າຢ້ຽມຄຳນັບນັ້ນ, ບັນດາທ່ານຜູ້ນຳຂັ້ນສູງລາວ ໄດ້ສະແດງຄວາມຊົມເຊີຍຕໍ່ທ່ານຟ້າມບິ່ງມິງ ຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດຫວຽດນາມ ທີ່ໄດ້ມາຢ້ຽມຢາມປະເທດລາວ ຢ່າງເປັນທາງການ ແລະ ເປັນປະທານຮ່ວມກອງປະຊຸມປຶກສາຫາລືການເມືອງຂັ້ນລັດຖະມົນຕີກະຊວງ ຄັ້ງທີ III; ຕີລາຄາສູງຕໍ່ກົນໄກຮ່ວມມືທີ່ສຳຄັນນີ້ ເພື່ອໃຫ້ສອງຝ່າຍແລກປ່ຽນຢ່າງກວ້າງຂວາງ ເລິກເຊິ່ງ ກ່ຽວກັບບັນດາບັນຫາຍຸດທະສາດ ບົນພື້ນຖານຄວາມໄວ້ວາງໃຈຊຶ່ງກັນແລະກັນ ແລະ ການສົມທົບຢ່າງມີປະສິດທິຜົນ ລະຫວ່າງກະຊວງການຕ່າງປະເທດຂອງສອງປະເທດ ເພື່ອເປັນທີ່ປຶກສາໃຫ້ແກ່ການນຳພັກ, ລັດຂອງແຕ່ລະຝ່າຍໃນວຽກງານພົວພັນຕ່າງປະເທດ.
ບັນດາສະຫາຍຜູ້ນຳຂອງລາວ ກໍໄດ້ຕີລາຄາສູງ ແລະ ຂອບໃຈຕໍ່ການສະໜັບສະໜູນ, ຊ່ວຍເຫຼືອອັນໃຫຍ່ຫຼວງ, ສຸດອົກສຸດໃຈຂອງພັກ, ສະພາແຫ່ງຊາດ, ລັດຖະບານ ແລະ ປະຊາຊົນຫວຽດນາມ ທີ່ມີຕໍ່ພັກ, ສະພາແຫ່ງຊາດ, ລັດຖະບານ ແລະ ປະຊາຊົນລາວອ້າຍນ້ອງ ແລະ ຢືນຢັນວ່າ ຍາມໃດກໍ່ໃຫ້ຄວາມສຳຄັນ ແລະເພີ່ມພູນຄູນສ້າງສາຍພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີພິເສດ ແລະ ການຮ່ວມມືຮອບດ້ານລະຫວ່າງສອງປະເທດ; ຂອບໃຂເປັນພິເສດຕໍ່ການຊ່ວຍເຫຼືອຢ່າງຈິງໃຈຂອງຫວຽດນາມ ທີ່ໄດ້ຊ່ວຍໃຫ້ລາວຮັບຜິດຊອບບົດບາດປະທານໝູນວຽນ ອາຊຽນ ໃນປີ 2016 ຢ່າງສຳເລັດຜົນ, ຊ່ວຍຍົກສູງຖານະບົດບາດຂອງລາວໃນເວທີສາກົນ. ບັນດາສະຫາຍຜູ້ນຳຂອງລາວສະແດງຄວາມເຊື່ອໝັ້ນວ່າ ສອງຝ່າຍຈະສືບຕໍ່ສົມທົບກັນຢ່າງແໜ້ນແຟ້ນກວ່າອີກ ໃນເວລາສະເພາະໜ້າ; ພ້ອມກັນນັ້ນກໍ່ເນັ້ນຢ້ຳວ່າ ສອງຝ່າຍຄວນສົມທົບກັນກະກຽມເປັນຢ່າງດີ ການສະເຫຼີມສະຫຼອງວັນສ້າງຕັ້ງສາຍພົວພັນທາງການທູດລະຫວ່າງຫວຽດນາມ - ລາວ ຄົບຮອບ 55 ປີ ແລະ ວັນເຊັນສົນທິສັນຍາມິດຕະພາບ ແລະ ການຮ່ວມມືລະຫວ່າງສອງປະເທດຄົບຮອບ 40 ປີ ໃນປີ 2017.
ທ່ານຟ້າມບິ່ງມິງ ຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດ ຖືເປັນກຽດສົ່ງຄຳຢ້ຽມຢາມຖາມຂ່າວທີ່ອົບອຸ່ນ ສະໜິດສະໜົມ ຂອງບັນດາສະຫາຍຜູ້ນຳພັກ, ສະພາແຫ່ງຊາດ ແລະ ລັດຖະບານຫວຽດນາມ ມາຍັງສະຫາຍ ບຸນຍັງ ວໍລະຈິດ ເລຂາທິການໃຫຍ່, ປະທານປະເທດລາວ, ສະຫາຍ ທອງລຸນ ສີສຸລີດ ນາຍົກລັດຖະມົນຕີລາວ; ອວຍພອນຊົມເຊີຍບັນດາຜົນສຳເລັດອັນໃຫຍ່ຫຼວງ ທີ່ປະຊາຊົນລາວອ້າຍນ້ອງຍາດມາໄດ້ ໃນການສ້າງສາພັດທະນາປະເທດ ພາຍໃຕ້ການນຳພາອັນສະຫຼາງສ່ອງໃສຂອງພັກປະຊາຊົນປະຕິວັດລາວ ແລະ ລັດຖະບານລາວ; ພິເສດ, ອວຍພອນຊົມເຊີຍຜົນສຳເລັດຂອງລາວໃນການປະຕິບັດບົດບາດປະທານໝູນວຽນ ອາຊຽນ ໃນປີ 2016; ພ້ອມກັນນັ້ນກໍ່ຢືນຢັນວ່າ ກະຊວງການຕ່າງປະເທດຫວຽດນາມຈະສືບຕໍ່ຮ່ວມມືຢ່າງແໜ້ນແຟ້ນກັບກະຊວງການຕ່າງປະເທດລາວ ໃນການປັບປຸງແລະເພີ່ມທະວີຄວາມພົວພັນພິເສດຫວຽດນາມ - ລາວ ຍິ່ງກວ່າອີກ ເພື່ອຜົນປະໂຫຍດຂອງປະຊາຊົນ ແລະຄວາມສຳເລັດຂອງພາລະກິດການປະຕິວັດ ໃນແຕ່ລະປະເທດ.
ໃນທີ່ກອງປະຊຸມປຶກສາຫາລືລະຫວ່າງລັດຖະມົນຕີກະຊວງການຕ່າງປະເທດຫວຽດນາມ - ລາວ, ສອງຝ່າຍໄດ້ສະແດງຄວາມດີອົກດີໃຈຕໍ່ການຂະຫຍາຍຕົວຢ່າງກວ້າງຂວາງ ແລະ ມີປະສິດທິຜົນໃນທຸກຂົງເຂດ ຂອງຄວາມພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງຫວຽດນາມ - ລາວ. ສອງຝ່າຍກໍ່ໄດ້ສຸມໃສ່ແກ້ໄຂເທື່ອລະກ້າວ ຄວາມຫຍຸ້ງຍາກ ສິ່ງຄົງຄ້າງຕ່າງໆ ເພື່ອຍູ້ແຮງການຮ່ວມມືເຊື່ອມຕໍ່ຍຸດທະສາດ ລະຫວ່າງສອງປະເທດ ທາງດ້ານເສດຖະກິດ, ໂດຍສະເພາະແມ່ນຍູ້ແຮງການຜັນຂະຫຍາຍບັນດາໂຄງການເຊື່ອມຕໍ່ຈຸດໜັກທາງດ້ານພະລັງງານ ແລະ ຄົມມະນາຄົມຂົນສົ່ງ; ຍົກສູງຄຸນນະພາບ, ປະສິດທິຜົນການຮ່ວມມືທາງດ້ານການສຶກສາ ກໍ່ສ້າງ ພັດທະນາຊັບພະຍາກອນມະນຸດ, ຄຸ້ມຄອງແລະນຳໃຊ້ທຶນຊ່ວຍເຫຼືອໃຫ້ແກ່ລາວ.
ທ່ານລັດຖະມົນຕີທັງສອງໄດ້ຢືນຢັນຈະຊີ້ນຳກະຊວງການຕ່າງປະເທດຫວຽດນາມ, ລາວ ສືບຕໍ່ສົມທົບກັນຮັບໃຊ້ເປັນຢ່າງດີ ໃຫ້ແກ່ບັນດາການຢ້ຽມຢາມ ແລະ ພົບປະຂັ້ນສູງ ລະຫວ່າງສອງປະເທດ, ສົມທົບກັນເພີ່ມທະວີປະສິດທິຜົນ ຂອງບັນດາກົນໄກຮ່ວມມືລະຫວ່າງສອງປະເທດ, ພັດທະນາຄວາມພົວພັນລະຫວ່າງສອງປະເທດໃຫ້ເຂົ້າສູ່ລວງເລິກ, ມີປະສິດທິຜົນ; ຊຸກຍູ້ບັນດາກະຊວງ, ຂະແໜງການທີ່ກ່ຽວຂ້ອງຂອງສອງປະເທດ ໃນການຜັນຂະຫຍາຍປະຕິບັດບັນດາຂໍ້ຕົກລົງຂັ້ນສູງ, ພິເສດແມ່ນບັນດາຖະແຫຼງການຮ່ວມ ໃນການຢ້ຽມຢາມປະເທດຫວຽດນາມຢ່າງເປັນທາງການ ຂອງທ່ານ ບຸນຍັງ ວໍລະຈິດ ເລຂະທິການໃຫຍ່ ປະທານປະເທດລາວ ແລະ ການຢ້ຽມຢາມປະເທດລາວຢ່າງເປັນທາງການ ຂອງທ່ານ ຫງວຽນຝູຈ້ອງ. ສອງຝ່າຍເຫັນດີເປັນເອກະພາບຈະຈັດຕັ້ງຢ່າງສົມກຽດ ກວ້າງຂວາງ ການເຄື່ອນໄຫວສະເຫຼີມສະຫຼອງວັນສ້າງຕັ້ງສາຍພົວພັນທາງການທູດລະຫວ່າງຫວຽດນາມ - ລາວ ຄົບຮອບ 55 ປີ ແລະ ວັນເຊັນສົນທິສັນຍາມິດຕະພາບ ແລະ ການຮ່ວມມືລະຫວ່າງສອງປະເທດຄົບຮອບ 40 ປີ ໃນປີ 2017, ປະກອບສ່ວນໂຄສະນາເຜີຍແຜ່ຢ່າງກວ້າງຂວາງ ເລິກເຊິ່ງ ກ່ຽວກັບຄວາມສາມັກຄີພິເສດຫວຽດນາມ - ລາວ, ໂດຍສະເພາະແມ່ນຊາວໜຸ່ມຂອງສອງປະເທດ.
ສອງຝ່າຍໄດ້ແລກປ່ຽນຢ່າງກວ້າງຂວາງ ກ່ຽວກັບບັນດາບັນຫາພາກພື້ນ ແລະສາກົນ ທີ່ສອງຝ່າຍມີຄວາມສົນໃຈຮ່ວມກັນ, ໃນນັ້ນມີສິ່ງແວດລ້ອມຍຸດທະສາດອາຊີ - ປາຊີຟິກ, ການຮ່ວມມືໃນ ອາຊຽນ, ການພັດທະນາອະນຸພາກພື້ນ ແລະ ການນຳໃຊ້ແຫຼ່ງນ້ຳແມ່ນ້ຳຂອງແບບຍືນຍົງ, ບັນຫາທະເລຕາເວັນອອກ. ສອງຝ່າຍເຫັນດີເປັນເອກະພາບ ຈະສືບຕໍ່ສົມທົບກັນຢ່າງແໜ້ນແຟ້ນ ໃນບັນດາເວທີປາໄສພາກພື້ນ ແລະ ສາກົນ; ເປັນເຈົ້າການ ແລະ ຕັ້ງໜ້າແບ່ງປັນຂໍ້ມູນຂ່າວສານ, ແລກປ່ຽນທັດສະນະ ແລະ ສົມທົບຫຼັກໝັ້ນໃນການປຶກສາຫາລືຢູ່ທຸກຊ່ອງທາງ ແລະ ຂັ້ນຕ່າງໆ, ປະກອບສ່ວນຍົກສູງຖານະບົດບາດສາກົນຂອງແຕ່ລະປະເທດ.
ຫຼັງຈາກການພົບປະປຶກສາຫາລື, ທ່ານຟ້າມບິ່ງມິງ ຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດ ໄດ້ເປັນສັກຂີພະຍານພິທີມອບປະກາສະນິຍະບັດປີນຍາເອກກິຕິມະສັກ ຂອງສະຖາບັນການຕ່າງປະເທດຫວຽດນາມ ໃຫ້ແກ່ທ່ານ ສະເຫຼີມໄຊ ກົມມະສິດ ລັດຖະມົນຕີການຕ່າງປະເທດແຫ່ງ ສປປ ລາວ./.
ສັງລວມໂດຍ ເຟືອງຈ່າ